open-index/open-wikipedia-markdown huggingface dataset:
12 (getal)

**Twolve**, **twoalve** of **twove** is 't getal **12**, e natuurlik getal achter elve en voorn dertiene.

Twolve wos een belangryk getal in 't twolfdêlig getalstelsel, dat vôorol in de Angelsaksische landn overtyd gebruukt weirde. In oeze toale weird een groep van twolf dingn angeduud deur een **dozyn**. Ook in Afrika wordt er nog dikkels gereeknd in 't twolfdêlig stelsel. 

## Oudste spôorn van twolve
Der is bovendien nog et Ishango-bêentje (genoemd noa z'n viendplatse in Congo) dat in 1950 wierd ipgegroaven deur den Belg Jean de Heinzelin, een bêentje van 18 à 20.000 joar oud wo dan der spôorn ip stoan van een système da zowel et 10-dêlig ols et 12-dêlig stelsel gebruukt.

Et 12-dêlig stelsel zoudt oenstoan zyn deurdan ze overtyd undern and gebruuktn ols telraam: den duum was de teller en ip de vingerkootjes van de vier andre vingers kosten ze tellen oeverre dan ze ol woaren. Oan ze ton an twolve woarn, kostn ze ip den anderen and een kootje verspriengen toe dan ze an een gros (twolf dozyn of 144) woarn.

## Toepassiengen van twolve
* twolf moandn in een joar
* twolf eurn in een dag
* twolf olve tôonsafstandn in een octaaf
* twolf sterren ip de Europese vlagge
* twolf apostels van Jezus
* twolf zeuns van Odin
* twolf têekns van de dierenrieme, zowel den onzen ols den Chinesen
* twolve is 't atoomgetal van Magnesium in de tabelle van Mendelev
* twolf functietoetsn ip een PC
13 (getal)

**Dertiene** is 't getal **13**, e natuurlik getal achter twolve en voorn vêertiene.

Dertiene is e Fibonacci-getal.

## Getalsymboliek
't Getal dertiene weirdt bykans overol beschouwd als et oungeluksgetal. Volgens êen van de vele verkloariengn komt dat omdat Jezus van Nazareth op den oavend va ze dôod mi dertiene (nem zelve plus ze twoalf apostels) round de toafel zat. 

In de koers gebeur et vele dat 'n coureur woavan da zyn numerô 13 is, dat oundersteboovn angt, voun gin ounchance 't en. In Amerika en der vele wolknkrabbers gin 13ste verdiepieng, mo goat et van 12 rechtet no 14. 

Oak **vrydag den dertiensten** wor beschouwd ols een oungeluksdag. Da zoe were goan ip vrydag 13 oktober 1307 os Jacques de Molay, de latste officiëlen groatmêester, t'ope me zestig andre tempeliers, g'arresteerd werd in Parys ip bevel van de Franse keunink Filips den Schoonn, in een poginge vo de tempeliers uut te roein.
Europa

thumb|Europa ten ipzichte van d' andre continentn
**Europa** is êen van de weirelddêeln ip de weireld. De grenzn dervan zyn surtout cultureel en politiek bepoald. Geologisch gezien makt et t'ope met Azië dêel uut van Eurazië.

Europa is begrensd deur de Nôordelyke Yszêe in 't nôordn, 'n Atlantischn Oceoan in 't westn, de Middellansche Zêe in 't zuudn. D'ôostelyke grenze is nogol voag, mor in 't algemêen wordt 't Oeralgebergte en de Kaspische Zêe doavoe gebruukt.

Qua ippervlak is Europa 't twidde klinste weirelddêel, met oungeveer 10.390.000 vierkante kilometers, wa da 2,0% van d'ippervlakte van de weireld is. Allêen Oceanië is klinder. In Europa is d' Europese Unie de grotste politiekn entiteit.

Europa is ôok et mêest g'industrialiseerde continent van de weireld.

Ofbeeldienge: Europa kaart klein alt.png|Koarte van Europa
Ofbeeldienge: Europe terrain.jpg|Europa geogroafisch
Burgemêester

[thumb|[Patrick Moenaert me zyn burgemêestersjarpe bist d'Illig-Bloedprocessie(Paul Breyne reks van em)]]
Nen **burgemêester** es et oofd van het gemêentebestuur van een Belgische gemêente. Ie wordt verkoozn ut de gemêenteroad, die om de zes joar verkoozn wordt in de Gemêenteroadsverkiezing'n. Ie wordt vôorgedroagn an de provinciegouverneur en officieel benoemd deur de keunienk. Ie zit de gemêenteroad vôorn, zorgt dat de gemêentelyke administroatie droait en es boas van de lokoale politie.

## West-Vlamse burgemêesters
E poar van de burgemêesters van West-Vlamse steedn en gemêentn zyn of woarn:
* Dirk De Fauw: Brugge
* Vincent Van Quickenborne: Kortryk
* Bart Tommelein: Ostende
* Kris Declercq: Roeseloare
* Kristof Audenaert: Toeroet
* Peter Roose: Veurne
* Emmily Talpe: Yper
Coalitie

Een **coaliesje** of **coalitie** es een soamengoan van mêerdere polletieke partyen om an een absolute mêerderheid te koomn in een gemêente, provinsje, gewest of land. Soms noemn ze het wok geweunweg de mêerderheid. Het tegengestelde van een coalisje es de opposiesje.

In de nationoale regerienge van België est er momenteel een coalitie van Ecolo, CD&V, Open VLD, MR, PS, sp.a, Groen.
Gemêentuus

[thumb|Gemêenthuus van [Zwevegem]]

E **gemêenthuus** is een overheidsgebouw woa dat d'ambtenoarn van de gemêente, de burgemêester en scheepns werkn en woa dat de gemêenteroad vergoadert. At de gemêente e stad is, wordt da gebouw meestol 't **staduus** genoemd.
Begynhof

thumb|'t Bagynof van Brugge
E **begynhof** (in 't Brugsch *Bagynhof*) is e plekstje woa dan der begyntjes weunn of weunden. 't Is e sôort hof met klêne huuzjes round, en ofgeslootn met êen of mêer toegangspôortn.

## Oorsproung
Begynhoovn zyn ountstoane in e periode van vernieuwde spiritualiteit an 't ende van de twoafste eeuwe. Ze woarn bestemd vo vrouwn die nie getrouwd gerochtn of die nie wildn trouwn. In de Middelêeuwn wos de positie van zukke vrouwn onzekers.

Begynhoovn kun je vindn in de streke van Noord-Vrankryk, België, Holland en Noordwest-Duutsland. In Vloandern zyn der 26 begynhoovn. De meeste dateern uut de dertienste eeuwe en zyn deur groavinne Johanna van Constantinopel upgericht. Den UNESCO hèit z'in 1998 ip de lyste van monumentn van 't Weirelderfgoed gezet.

## West-Vlamsche begynhoovn
In West-Vloandern vind je begynhoovn in
*Brugge
*Diksmude
*Kortryk

## Externe koppeliengn
*Onroerend erfgoed (Vloandern)
*Weirelderfgoed (Unesco)
Ippervlaktemoate

Een **ippervlaktemoate** of **vlaktemoate** is nen grooteid  die wordt gebruukt voer een ippervlakte were te geevn. De eeneid is de vierkante meter, of meter in't kwadroat.

Vôo d'invoeringe van 't metriek stelsel, was surtout de are vele gebruukt; en da wordt nu ôok nog gebruukt. Een zukke are is 10m x 10m = 100 m². Doavan zyn de centiare (1 ca = 1 m²) en een hectoare ofgeleid (1 ha = 10 000 m²).
Nôordzêe

thumb|Liggienge van de Nôordzêe
thumb|NASA-satellietfoto van de Nôordzêe
De **Nôordzêe** (Nederlands: **Noordzee**) is e zêe van den Atlantischn Oceoan, die ligt tusschn Nôorweegn en Denemarkn in 't ôostn, Iengeland en Schotland in 't westn en Duutsland, Olland, België en e stiksje Vrankryk in 't zuudn. 

E zysproungetje van de Nôordzêe is 't Skagerrak, tusschn Denemarkn, Nôorweegn en Zweedn, dat e verbindienge makt met de Baltische Zêe. In 't zuudn is de Nôordzêe deur 't Nauw van Kales verboundn met 't Kanoal en in 't nôordn met de Nôorsche Zêe. 

Êen van de belangrykste visplekk'n in de Nôordzêe is den Doggerbank (genoemd achter een oud ollands woord vôr een visboat).

E poar grôte riviern moundn uut in de Nôordzêe: de Elbe, de Weser, de Eems, de Reyn, de Moas, de Schelde, de Theems en de Humber.
Zonenummer

Het **zonenummer** es 't nummer da je moe droain voor 't eigenlikke telefongnummer (van nen vastn telefong). 't Es geografisch, met andere woordn, iedere regio in België èt er êen. De mêeste zonenummers in België bestoan uut 3 cyfers (uutzounderiengn: Brussel: *02*, Antwerpn: *03*, Luuk: *04*, Gent: *09*). 

Mêestal es 't er nen link met de provincies te vindn in het nummer. Zo begunn byvôorbeeld olle West- en Oôst-Vlamse zonenummers mè 05 (mè uutzounderienge van Gent).

## Concreet
* 050: Brugge en omstreekn (ouk Moldegem)
* 051: Roeseloare en omstreekn (ouk Diksmude)
* 056: Kortryk (ouk Koomn-Woastn)
* 057: Yper
* 058: Veurn
* 059: Ostende
Vierkante kilometer

thumb|<center>Ne vierkante kilometer
Ne **vierkante kilometer** es elk ippervlak die even grôot es os het ippervlak van e vierkant van 1&nbsp;km ip 1&nbsp;km. Da 's 't zelfste of oenderd ectaren.

1&nbsp;km² is gelyk an :
*1.000.000 vierkante meter (m²)
*100 hectare (ha)

Ommegekêerd :
*1 m² = 0,000.001 (10−6) km² 
*1 ha = 0,01 (10−2)  km²

Voorbeeld: 't Ippervlak van West-Vloandern is 3.144&nbsp;km².
Seenappel

Ne **seenappel**, **sinappel**, **appelseena** of ne **ginappel** (*[[Kortryk]]*) is de vruchte van de seenappelboom (*Citrus sinensis*). 

At de seenappel nog nie rype is, is 't 'n groene. Achter een endje wordt 'n ton oranje. 't Vruchtvlees is licht oranjegeel van kleur en smakt fris. Seenappels wordn azo ipgeetn of wordn uutgeperst voe seenappelsap van te moakn. Seenappel uut de troopn kommn nôois oranje omdan der doavôorn koele nachtn nôdig zyn, etwot die in Spanje wel gebeurt.

't Zyn nog e masse aar sôort seenappels, lik de zeurn seenappel en de wynoraje. 

## Noame
De noame komt van Sina (China) en appel.
Seenappelsap

thumb|Seenappelsap
**Seenappelsap** is e drank die wordt gemakt deur seenappels uut te persn. Ge kunt seenappelsap ein met of zounder vruchtvlêes in. 't Wordt kloar gedrounkn, moar ôok vele in cocktails gemiengeld.
Sletse

thumb|E poar sletsn
E **sletse** is e sôorte schoeisel da j' makkelik uut en an ku doen. De zeule is mêestol redelik kloek, moa kan toch buugn, en da wordt an de voet g'oudn deur ne soort beugel of kappe uut zochte stoffoasje, woa da j' met de voorkant van je voet kud in schuuvn.

Sletsn ku je bevôorbeeld gebruukn voer ip eet zand te wandeln a je noa 't strand goat, of voer an je voetn te steekn a je uut bad komt. Vele menschn gebruukn da ôok voer in uus mee round te loopn.

An de zêe vind je plastiekn zêeslissn of zêesletsn vô in 't woater te wandeln.

Caoutchou sletsn vô mee te kuuschn êetn galoschn in ZO WVL.

E sletse is nie 't zelfste lik ne sluffer (of savatte): e sluffer bestoa uut zochtere stoffe en wordt allêne gebruukt voer in uus mee round te loopn; doa kom je nie mee ip stroate.
Stad

miniatuur|Stad
E **stad** of een **stee** is e plekke woa dat er menschn weunn. Steedn zyn mêestol grote dichtbebouwde plekkn, die 'n invloed en antrekkienge en ip de omliggnde gebiedn. In België zyn steedn gemêentn die de noame "stad" als titel kunn droagn.

## Steedn in West-Vloandern
In West-Vloandern zyn der 22 steedn (in heel België 133), woavan da Brugge 't mêeste inweuners et (bykan 120 000) en Mêesn 't minste (round de 1000).

Inweunersantalln van 2006
Lo-Rênienge

**Lo-Rênienge** (officieel Nederlands: *Lo-Reninge*) is e steej in West-Vloandern. Vanaf 1985 droagt de gemêente de stadstitel.

## Olgemêen
In Lo-Rênienge weun d'r e goe 3000 menschn, en 't is achter Mêesn de klêeste steej van België. 't Is de stad van de Jules Destrooper-koeksjes e volgens ounderzoekn de gêestigste gemêente va Vloandern om in te weunen (bronne: Het Nieuwsblad, 2006).
thumb|left|<center>Westpoôrte in Lo-Renienge

## Dorptjes
De gemeente Lo-Rênienge bestoat uut vier klene pleksjes. Lo e Rênienge zyn de grotste, met elk e goe 1000 inweuners. Noordschote en Pollienkove zyn twee klindere dorptjes. 

De gemêente Lo-Rênienge grenst an verschillende klene landelikke dorptjes:
thumb|300px|left|Lo-Rênienge, deelgemeenten en buurgemeenten. De gele stikkn zyn bebouwde kernen.

## Varia
* Lassn de Westpôorte in Lo stoat 't beroemde *Césars bomptje*. Volgens de legende e Julius Caesar ze peird an die boom (e taxus) geboen, om e bètje te rustn in z'n schouwte.

## Externe koppelienge
* Officieeln website van Lo-Rênienge
Jezus van Nazareth

[thumb|''Ecce Homo'' (''Beziet diene Miens''), schildery van Antonio Ciseri woarin da [Pontius Pilatus 'n gegeseldn Jezus toogt an 't volk van Jeruzalem (Joh. 19:5).]]
[thumb|''Christus in de storm ip't meer van Galilea'' van [Rembrandt van Rijn|Rembrandt, gestolen uut et Isabella Stewart Gardner Museum van Boston, in 1990]]

**Jezus van Nazareth** wos e mens die leefde in Palestina van 't joar êen toet 't joar 33. En is ouk ekend ounder de noame 'Christus' (de Gezalfde).

## Historisch
Vele is 't er nie bekend van Jezus. Moa volgens Flavius Josephus, e geschiedschryver van de Romeinn, et er toch een mens bestoan in die streke en dien tyd die azo noemde. E wos populair, want en adde vele volgelingn.

## Geloof
* Voe de joodn is Jezus geweune e profete, lik of dan der vele woarn in die tydn. Voe de moslims ist 'n ook e profete lik een ander (Mohammed was de latstn van allemolle).
* Voe de christnn is Jezus vele mêer: 'n is de stichter en de centroale persôon van nunder godsdienst (Jezus Christus, de Gezalfde). Ze geloovn da Jezus tegelyk mens en goddelik wos. E wos de zeune van Jozef, e schrynwerker, en Maria, e simpel mesejoenk. Volgens 't Christndom wos Maria bevrucht deur 'n Eiligen Gêest. Z'n 'echtn' voader is dus God.

## Zyn leevn
De ounderstoande feitn komn uut bronn lik de Bybel (mêer bepoald 't Nieuwe Testament). De Bybel is e geloofsboek, gin geschiedenisboek, dus dit moe je leezn met de nôdige kritische blik. Ouk ol omdat er in de Bybel weinig stoat over zyn leevn tusschn zyn 12 en 30 joar.
* Volgens de volksoverleverienge is Jezus gebôorn in e stalletje in Bethlehem (dat stoa ni eschreevn in de Bybel), want Jozef en Maria woarn ounderweuge na 't stad voe de tellinge van de Romeinn.
* Vele menschen peizen da Jezus analfabeet wos, lik de mêeste va zyn stand. Mor uut 't Evangelie va Lukas (Lucas 4:16-30) kun je oflyen dat 'n e tekste koste vôornleezn. De mêeste ounderzoekers goan der vanuut dat 'n Aramees koutte (en dus gin Hebrêeuws), mor volges sommigste kouttege em 'n sôorte Hebrêeuws me Aramese invloedn.
* Toen at 'n 30 wos, gink 'n weg van uus. En ad ol zêre volgeliengn die overol meigiengn. E predikte overol round e ze wôordn maktn vele indruk; 't wos ouk redelik revolutionair vou dien tyd (in 't kort: leest de Bergrede).
* Jezus adde vyandn. Op d'êerste plekke de Romeinsche bezetter, want dedie kostn gin populaire figuurn verdroagn, benauwd da ze woarn da die mens 't volk zoudt oproepn om te revolteern. Moar ouk de gêestelikn overied van 't land wos teegn Jezus: e tastte nunder gezag an.
* Uutendelik ist 'n ter dôod gebracht an 't kruus. E straffe die de Romeinn ollêne vou de grotste krapuuls reserveerndege.

## Trivia
De noame Jezeke is courant gebruukt, byvôorbeeld in de uutdrukkiengn "Ge zoudt'em Jezeke (of Ous-Êre) geevn zonder biechtn" en "t'en es gêen Jezeke". 
Volgens sommigste is Jezus in 't West-Vlams dikkes ook wel *Jeetn* genomd.
Wielsbeke

**Wielsbeke** es en gemêente in de provincie West-Vloandern in België. De gemêente telt e goeie 10 011 inweuners. Der zyn twêe dêelgemêenten: Ôoigem en Sint-Boafs-Vuve, in de streke Sente-Boafs genomd.

't Dialect in Wielsbeke sleut mêest an by 't Kortryks.
thumb|left|<center>'t Kastêel en gemêentuus van Wielsbeke, omgeven deur en jeugd- en sportcentrum

## Bekende figuren en imperiums
Olewel datter letter minsen weten wa datter in Wielsbeke te zien volt, zun der ne hêele pak bekende figuren en doaran gekoppeld, bekende bedryven en vôoral imperiums. An iedre figure zun d'er stravve veroalen verboundn, moa doavôorn goaje noa Wielsbeke moen goan leustren.

* Familie Roger De Clerck, beet'r gekend als Boer Clerck, de sticht'r van het Beaulieu of Baljeu tapyt en laminoatimperium.
* Noel Demeulenaere, vroegre commersjelen directur van den Baljeu en burgemêestre. Nu supermanager van coureurs en weldoender ip ruste en OCMW vôorzitre. Ze zeggn dattie nu zun coureurimperium bestiert moa 'j eit ôok nogol meserie met 't gerecht.
* Maurice Mabbe van de vélo en brommerwienkel, die van tyd prins Albert in n'deuk ip bezoek krêeg ol d'achterdeure.  Zeune van Sjorske en voadre van Nick (moto's) en Kurt (vélos).
* Unilin Groep, un spoanploatn en laminoatimperium gesticht deur verskillende vlasmesjangs die kapot ant goan woaren in de joaren viftig.
* Balta, nog un tapytimperium un bitje vôder in Sente-Boafs. Es veur'n grôot stik verkocht an d'Iengelske.
* André Demedts, ounderd joar geleên geboorn in Sente-Boafs, gekende skryver.  Woas ôoit direktur van radio twêe Kortryk.
* Tessa Wullaert, professionele voetbolster bie RSC Anderlecht en 't nationoale vrouwe-elftal.
thumb|left|<center>De Sint-Laurentius kerke
thumb|left|<center>En standbeeld ter êre van de vlaswirkers
thumb|left|<center>'t Klooster
Westvlams Gemiengeld Vintekoor

't **Westvlams Gemiengeld Vintekoor** is e Belgische zanggroep uut de provinsje West-Vloandern. In de groep zittn der 14 zangers en artistiek directeur Johan Catteeuw, en ze bestoan al sichtend 't joar 2000. Typisch voe de groep is da ze allêne moa in 't dialect uut de provinsje ziengn: 't West-Vlams. Muzikoal gezien zyn under nummers covers va bekende nationoale en internationoale hits, woa da ze ulder eigen West-Vlamsche tekstn èn upgeplakt. De tekstn geevn mêestol kritiek up diengn van olledoage, moa wel humoristisch upgevat.

't Koor is wel gin professionele voltydse bezigeid voe de leedn, moa deur under populariteit doen ze wel mêer dan 20 uptredens in e joar; surtout in de provinsje West-Vloandern. Sedert da ze bestoan èn ze al vuuf full-cd's uutegeevn, noamelik: 
#*Mo Gow Zeg* (2003)
#*Mo Joentjes Toch* (2004)
#*Gif Mo Slunse* (2005)
#*Gif Mo Van 't Kiend* (2006)
#*Mo Kiekt eki nu si* (2007)

Up diene êeste cd stoan der vele oudere nummerkes die de groep ann kunn moaken in updracht van vele regionale initiatievn. Nummers lik "*Filmacteur*" woaren gemakt in updracht van Radio 2 en werdn êest live gezoengn in de cinema De Keizer in Lichtervelde. 't Nummer "*Me gon olteid in West-Vloandern bluven weunen*" is ôok up vroage van Radio 2 live gespeeld, in de Roeseloarse Reo-veilienge.

Nummers lik "*Ruus buus buus*" (gebaseerd up en Sinte-Moartnsliedje), "*A mo toet gie*" en een eerbetôon an de Fransmans "*Les godverdommes sont là*" pastn ollemoale by de gemêente Kookloare en zyn gemakt in soamnwerkinge met de gemêentelikke culturele road. Voe voetbolclubs VK Koekelare zoengn ze de nummers "*Voruut met die bolle*" en "*Boenke boenke niemand droenke*", en voe 't kampioenschap van Cercle Brugge mochtn ze "*De Cercle is kampioen*" ziengn.

## Externe koppelienge
* Officiële site
Sinte-Moartn

|thumb|Beeld va Sinte Moartn op de Dom va Lucca
|-
|}

**Sinte-Moartn**, echte noame **Martinus va Tours** (316-397), is de tegenanger va Sintekloaj. Ze fêestdag volt op 11 november.

## Leevn
* Martinus is ebôorn round 316 in Ongarije. Zyn ouders woarn Romeinn. At 'n jounk wos, kwamt 'n e bedeloare teegn in Amiens (Vrankryk). E snêde ze schôonn frak in twêe en de bedeloare krêeg 'n eft. Loater et 'n nem bekêerd toet 't Christndom.
* In 371 vroeg de bevolkienge van Tours of dat 'n bisschop wilde zyn. 
* In 397 gienk Martinus dôod a kurs. E legt begroavn in de basilieke va Tours.

## Woundern
Martinus zoudt e poar woundern verricht en. E ventje da nem verangn adde, zou 'n were toet leven ebrocht en. 

## Vereringe
Martinus is in e poar streekn in Olland e Vloandern beter gekend lik Sinte-Moarten: e grôot stik van de Westoek (buutn 't centrum va Poperienge), Oalst, êentege plekkn in Limburg,... Op 11 november krygn de froaje kiendjes speelgoed, sneukelbucht en mandarynn.

Je kut em ook gan verêren in de prochie Loppem, woa dat ie de beschermeiligen is. Z'en doa zelfs een relikwie in e schôon zilvern schryn. Ip den tienstn november meugn de kiendjes doa roundgoan ip 't dorp en gan ziengn an de deure by de menschn. Ze krygen ton e spekke of e koekstje. 't Liedje noemt "Sinte Moartens Oavend" :

Sinte Moartens Oavend,
De torre goa mee no Gent,
En oals me moeder koekn bakt,
Me zittn der geiren omtrent

Stoakt vier, Moakt vier,
Menêre van Sinte Moarten komt ol ier:
Me zettn em in et oekstje
Me warmn em ze broekstje

Me ze krentn vestje
Me ze peperbolle kazakstje
M'en gezoengn en m'en gefêest
Ej gin appeltj'of e stikstje vlêes

## Aar Liedjes
* *Sinte-Moartn, koekn en toartn, brôod en wyn, 't ol voe myn!* (*[[Dikkebus]]*) 

In Legem goan de jounges ’s oavends den tienstn november ôok goan ziengn vo sneukelienge met uutghoalde bêetn met e keise in. Doa ziengn ze: 

Sinte Moartens Oavend,
De torre goa mee no Gent,
En oals me moeder woafels bakt,
Me zittn zo geiren omtrent
Moakt vier, stoakt vier
Sinte Moarten komt ol hier
Mè zynn blôotn oarme
Je zoutn zo geirne woarmn
Warme warme liere
’t Is morgn Sinte liere
‘t Is overmorgn Sinte lap
It jounn buuk vul zoete pap
Gebeurs, gebeurs, me kommn jou bezoekn vor appeltjes en koekn...
Phaedra Hoste

**Phaedra Hoste** (Brugge, 28 ogustus 1971) is e West-Vlams fotomodel, mo doar neffest doe ze ook veel andre diengn.

## Carrière
* Van stiel is ze fotomodel (o.a. by *New Models Agency*). Z'eed ooit e proces angedoan om *[[Menzo]]* uut de rekkn van de gazettewienkels t'oalen, omda ze nie wilde dat eur foto's gepubliceerd wiern.
* Mediafigeure: presentoatie en meedoen in verschillende TV-programma's: De Juiste Prijs (VTM), Vliegende start (TV1), Swingpaleis (TV1), Mediamadammen (VT4), Let's Dance (VT4)
* In *Wie wordt de man van Phaedra?* (VTM), zoekt ze achter e vint. Achter zestien weekn e ze gekoozn voun Pascal, e kèèrel uut Deurne byn Antwerpen.
* Societyfiguur: ol eur liaisons woarn mè bekende vintn: Paul Okon, Roger De Vlaeminck, Pieter Loridon ... 
* Politica in de gemêentepolletiek van Brugge vo de CD&V, mo dat e nie lange gedeurd.
* Z'eed eur name gegeevn an de Phaedra Hoste foundation die tracht Belgen t'elpen die in de miserie zittn.
* Voe de bontindustrie doe ze styf eur beste om velln fraks te verdedigen, moa zôgezeid ollêne moa fraks die van velln gemakt zyn van bêesten die geslacht zyn voe 't vlêes.

## Externe koppeliengn
* De Phaedra Hoste Foundation
* Modellebureau woar da je Phaedra kunt boekn
* Overzicht va neur acteerprestoasjes
* Phaedra Hoste promoot velln fraks
KSV Roeseloare

**KSV Roeselare** (*KSV Roeseloare*) is e Belgische voetbolclub uut Roeseloare. De club is by de KBVB angeslootn met stamnummer 134 en e wit-zwart-blow voe clubkleuren. KSV Roeseloare is ountstoan in 1999 uut de fuusje van KSK en KFC Roeseloare. In 2005/06 grakten ze voe d'êeste ki in êeste klasse. In 2010 degradeerdn ze noa twidde klasse.

't Stadion woa da ze speeln noemt *Schiervelde*. 

## Externe koppelienge
* Officiële website
Dentergem

**Dentergem** is e gemêente in de Belgische provincie West-Vloandern. Z'eit mêer of 8.000 inweuners. 

## Dêelgemêentn
De gemêente eit drie dêelgemêentn buutn Dentergem zelve: Markegem, Oeselgem en Wakkn.

De gemêente Dentergem ligt teegn:
thumb|300px|left|Dentergem, dêelgemêentn en buurgemêentn. De gele gebiedn zyn bebouwde kernn.

## Beziensweirdigheedn
:15px *Kyk noa [[Bouwkundig erfgoed in Dentergem]]*

## Bier
Zeg je 'Dentergem', dan peis je an bier, en mêer bepoald an Dentergems Witbier. 
In 1770 begon Jacobus Liefmans een bierbrouwery in Oudenoarde. 
Sedert 1896 ist'er in Dentergem een twêede brouwery van Brouwery Liefmans (d'êeste stoat in Oudenoarde). Sedert 1990 is de hêle doenienge van de Dentergemse brouwery 'Liefmans'.

Biern die uut Dentergem komn zyn ounder andre Dentergems Wit, Lucifer, Vondel, Abdis, enz.

## Dialect
Angezien da de gemêente an de grenze mee Ôost-Vloandern ligt, is 't dialect van Dentergem ol vrêed deurspekt mee Ôost-Vlamse invloedn.  Wok bepoalde twêeklankn die je nie in 't West-Vlams et, vind je ier were.

## Externe koppelienge
* Website van de gemêente
Beirnem

**Beirnem** (officieel Nederlands: *Beernem*) is e gemêente in West-Vloandern. D'r weunn in Grôot-Beirnem mêer of 14.500 inweuners. In Beirnem zelve zyn dat er mêer of 7.000. 
Beirnem wordt in drieën gesplitst deur de voart (Brugge-Gent), de tringroute en d'otostroade.

Ofbeeldienge: Beernem - Bulskampveld 1.jpg|Bulskampveld
Ofbeeldienge:Beernem - Kasteel Bulskampveld 1.jpg | Kasteel Bulskampveld
Ofbeeldienge:Station Beernem - Foto 2 (2010).png|Stoasje van Beirnem

## Dêelgemêentn

:Bronne: Website Beirnem http://www.beernem.be
De gemeênte Beirnem grenst an:
thumb|300px|left|Beirnem, dêelgemêentn en buurgemêentn. De gele gebiedn zyn bebouwde kernn.

## Geschiedenisse
Beirnem wordt al vernoemd in d'akte van 847: 'in territorio Menap quod nunc Mempiscum appellant ... Coloscampum, Wenghinas, Berneham ...' (Recueil des actes de Charles II le Chauve, roi de France, red. Ferdinand Lot, 1943, nr. 92). De noame Berneham komt van 't Germoans "birnu" en "hamma", wat da wilt zegn respectievelik een plekke vul slik in de vorm van nen beir en hamma is een landtoenge die uutspriengt in een moeras. Duuzenden joarn weunde der ier gin mins omdat er ier zjuuste mo busn, heide en moeras woarn. Loater weunden de eerste inweuners meest ten noordn van de voart. In 't zuudn lag et Bulskampveld dat in dien tyd nog van Toeroet tot in Bellem liept.

Ip het ende van de joarn 1700 wierd die woestenië ontgonn. De ruste en de nateur trokkn d' attentie van de ryke minsn. Under kasteeln lign nu nog weggestookn in de busn.

Tussn 1915 en 1944 voendn in de streke de zogenoamde môordn van Beirnem platse die verzekerst verband ieldn met mekoar, en ier in de streke voe de nodige ontroatie zorgden.
In 1976 wierdn de drie gemeentn Beirnem, Oelem en Sint-Joris t'hoope gefusioneerd tot Groot-Beirnem.
## Beziensweirdigheedn
:*Kyk noa [[Bouwkundig erfgoed in Beirnem]]*
## Gebôorn in Beirnem
*Sven Vanthourenhout (1981), cyclocrosser

## Varia
Van eentwien die nie hêel zjuuste is in z'n oofd, zeggn ze: *'t Is êen van Beirnem.* Of: *j' is riepe voe Beirnem*. Dat komt omdat er in Beirnem, lik in Pittem, e Psychiatrische klienieke is van de Broeders van Liefde. 't Zottekot lik dan ze zeggn.
Ignace Crombé

**Ignace Crombé** (Lauwe, 21 november 1956 - Kortryk, 9 ogustus 2022) wos nen organisator van evenementn. Ie ès begonn by De Witte Lietaer, woa dat ie verantwoordelik wos voor de organisoatie van beurzn in binnen- en butenland. Ie dee ôok de PR.

In 1983 eit ie een eigen organisoatiebureau ipgericht, Animo in Bissegem. Zyn belangrykste (of toch mêest zichtboare) organisatie es de Miss Belgian Beauty (MBB) verkiezienge.

In januoari 2008 pakt 't weekblad Story uut met e reportage over wantoestandn by Miss Belgian Beauty. Crombé zou avances gemakt en by minstens êen kandidoate (en loatere winnoaresse). Crombé gift dat ouk toe, moa beweirt da d'organisoasje perfect is geloopn, en d'r nie ounder geleedn et.

Loater dat joar makt Crombé bekend dat 'n goa schîen van zyn vrouwe Myriam die ouk in d'organisoasje zit van MBB. De stôrie komt were in 't lang en 't brêed in de gazettn en de boeksjes.
R8

thumb
Den **R8** es de ring rond Kortryk. Ies nogol ingewikkeld ipgebouwd, omdat ie ut stikken otostrade en stikken snelweg bestoat. Da komt omdat de ring nie volledig ofgewerkt es. Een andere eigenoardigeid es dat ie nie rechstreeks ip de E17 anslut, moar da je via twiè ingewikkelde constructies keunt verandern. Ièn van die constructies, het Ei van Kortryk, ès êen van Belgisch mêest originele weegnbouwconstructies. 

## Traject in wizzerzin

* Ge komt via de afrit *Kortryk Zud* van ip de E17 ip de R8 via het beruchte 'ei'.
* Een volgend belangryk punt es de ofrit noar de  A19 (en verder de E403), woar da je rwoo luchten eit. De otostrade es ier nen geweune snelweg gewordn. De reden van het gevoarlik punt es dat de normale ipritten nooit ofgeweirkt gewist ein.
* Daarna rie je weer ip een stik otostrade in zyn eigen beddinge me ofrittn noa Gullegem en Eule.
* In de Industriezone van Kuurne stopt de otostrade en hoa je over ip de Ringloane, nen geweune snelweg. Da komt omdat de otostrade ier nie verder ofgeweirkt es. Een belangryk complex ier es het Ring Shopping Center.
* Ip een volgend punt, an n'ert in Kortryk, passeer je an een onofgewerkte (olve) brugge. Ipnieuw een gevolg van de onofgeweirkte stoat van de ring.
* Een bitje verder goa je ipnieuw ip een stik otostrade, me ofritten noa Stoasegem.
* De R8 eindigt met een iprit noa den E17.
Tjoenkesove

**Tjoenkesove** of **Tjoenkersoven** (Nederlands: *Jonkershove*) is e prochie in de gemêente van Oetulst. 

Vroegre was Tjoenkesove e deel van de gemêente Woomn. De volksgeschiedenisse zegt da de paster den ipdracht ad g'ed voe e kerksje en e schole te bouwn in de busschn va Tjoenkesove voe de menschn doa wa kennisse en beschoavinge by te briengn. Tot recent ad de bevolking va Tjoenkesove, t'ope met dedie va Oetulst, een kwalikke reputoasche wa betreft maniern en algemene ygiëne. De reputoasche wa zo slicht dat aan vele jounge vrouwn werd afgeroan voe te trouwn me een uut Oetulst of Tjoenkesove. De bevolkinge is oundertusschn ipgeloopn toe meer dan 1000.

En oude stadslegende wilt da Baekelandt achter een van ze rooftochtn, achterna gezeetn deur de ordedienstn, in de busschn va Tjoenkesove en schat zoe verborgn en.
## Beziensweirdigheedn
:15px *Kykt noa [[Bouwkundig erfgoed in Tjoenkershove]]*
## Verênigiengn
*Eendracht Jonkershove: speelt up 't pling Seys in derde provinsjoale
*Jonkertrappers: toeristn
*KAJ: joungernbewegienge, upericht in 2006
*KAV
*OKRA
*[Tonêel De Jonkersgilde] http://www.dejonkersgilde.be speelt olle joare de twèe weekends voe kerstdag
Elise Crombez

thumb|Elise Crombez
**Elise Crombez** (Moeschroen, 24 juli 1982) es een West-Vlams topmodel. Z'is ipgegroeid in Koksyde.

Elise èt ol verschillege kêern ip de cover van Vogue gestoan, zowel in de Ingelse (mei 2005 en januari 2006) als in de Italioanse (januari 2003) editie. Ze lôopt ôok modeshows in Parys en Milaan voor Giorgio Armani, Jean-Paul Gaultier, Calvin Klein en John Galliano (Dior). Z'ès ountdekt gewist in 1999 by de Miss Mannequin verkiezienge in Roeseloare deur een jurylid van 't bureau Dominique.

## TV iptredens
Elise was verschillige kêern ip TV gewist. Een poar vôorbeeldn:
* De latste show
* Zomer 2006
* WTV-documentaire (16 juli 2007)

## Externe koppelienge
*Eure bio ip supermodelswebsite
Duutsland

**Duutsland** (vuluut: *Bondsrepubliek Duutsland*; Duuts: *Bundesrepublik Deutschland*) is e West-Europees land. 't Bestoat uut e federoasje van zestien deelstoatn, in 't Duuts *[[Regio (Duutsland)|Bundesländer]]* genoemd. D'r weunn mêer of 80 miljoen menschn. 
thumb|left|<center>Koarte van Duutsland

## Geschiedenisse
*Duutsland bestoat nog moa sedert 1871. Sedertdien zyn ze ol twêe kêers mee de aanstoker gewist van e weireldôorlog: in '14 - '18 en in '40 - '45. Z'en ouk evenvele kêers verlôorn. Surtoe deur nunder rolle in de latstn ôorlog ad 't land e slechte noame. Achter 1945 e Duutsland nem zêre erpakt. 't Is economisch nu 't sterkste land van de Europese Unie. Plus, 't is e goeie democratie.
*Achter 'n Twiddn Weireldôorloge wos Duutsland opgesplitst in twee dêeln: West-Duutsland en Ôost-Duutsland (communistisch). Achter de Vol van 't Ôostblok en de Berlynse Meur in 1989 is 't land erenigd in 1990.

## Gekende menschn
*Johann Sebastian Bach, componist
*Albrecht Dürer, kunstnoare
*Adolf Fick, fysioloog
*Adolf Hitler, dictator
*Immanuel Kant, filosoof
*Hans Memling, kunstschilder
*Felix Mendelssohn, componist en muzikant
*Paus Benedictus XVI
*Franz Skarbina, kunstschilder
*Georg Philipp Telemann, componist en muzikant
Geert Bourgeois

thumb|<center>Geert Bourgeois
**Geert Bourgeois** (Roeseloare, 6 juli 1951) is ne Belgische politieker en advocoat. Van 2014 toet 2019 wos hy minister-president van de Vlamsche regerienge, die bestond uut N-VA, CD&V en Open Vld.

Geert Bourgeois wos volksvertegenwôordiger voe de Volksunie sedert 1995. En is begunn mè de N-VA (Nieuw-Vlaamse Alliantie) in 2001, achter dat de Volksunie uut makoar is gevolln. Bourgeois wos vôorstander van centrum-reks en kwam ni overêen mè Bert Anciaux die centrum-links wos. Van 2001 toet 2004 wos Bourgeois 'n êestn vôorzitter van de N-VA. In 2004 kwam Geert Bourgeois minister van Bestuurszoak'n, Butenlands Beleid, Toerisme e Media in de Vlamsche regering.

Bourgeois stoa bekend lik e droogn piet en e dossierfretter. Moa vriend e vyand vindt em wel rechtlynig. Natuurlik zyn der nog vele die de evolusie van 't woord 'onverwijld' nie verstoan ein en da in Bourgeois z'n schoenn willn scheuven.

In september 2006 eskaleerdehede de slechte veroedinge tusschen Bourgeois, minister van Media, en Tony Mary, de boas van de VRT. De mêeste Vlamsche gazettn verwytn Bourgeois z'n starre oedinge in de ruuze.

E zit ol sedert 1977 in de gemêenteroad van Yzegem, woavan 11 joar (1983 toet 1994) scheepn.

## Polletieke carrière
* Gemêenteroadslid Yzegem (1977 - nu)
* Êeste scheepn Yzegem (1983 - 1994)
* Federoal volksverteegnwoordiger (1995 - 2004)
* Lid van d' Onderzoekscommissie Dutroux.
* Lid van de Commissie vo de Justitie van de Koamer van Volksverteegnwoordigers.
* Onderhandeloar OCTOPUS-akkôord (1998)
* Fractieleider in de Koamer (1999 tot 2000)
* Algemêen Vôorzitter VU (2000 - 2001)
* Vôorzitter N-VA (september 2001 - juli 2004)
* Vlamsche Volksverteegnwoordiger (2004)
* Vlamsche minister van Besteurszoakn, Buutnlands Beleid, Media en Tourisme (2004 - 2008)
* Vlams Parlementslid (2008 -2009)
* Vlamsche minister van Besteurszoakn, Binnlands Besteur, Inburgerienge, Tourisme, Onroerend Erfgoed en Vlamsche Rand (2009 - 2014)
* Viceminister-president van de Vlamsche regerienge (2009 -2014)
* Vlamsche minister-president (2014 - 2019)
* Europees Parlementslid (2019-2024)

## Externe koppeliengn
* ze website
* website N-VA
Oalveringem

**Oalveringem**, **Alvergem** of **Oavergem** (officieel Nederlands: *Alveringem*) is e gemêente in de Westoek. 't Is e dorptje Bachten de Kupe da ligt tusschn Veurn, Yper, Diksmude en de Fransche grenze, d'r weunn bykan 5000 menschn. 

Je vingt er e masse schône routes voer e toertje mè de vèlo. D'oofdactiviteit van d'Oalveringemsche economie go oogstwaarschynlik 't boern zyn.
thumb|left|<Center>Sint Audomaruskerke in Oalveringem

## Kernn
De gemeente Oalveringem is e relatief dinne bevolkte gemeente en 't antal iweuners vermindert nog de latste decennia. Ip 't uutgestrekte groundgebied liggn der neegn deelgemeentn, ollemoale landelikke dorpsjes. De grotste deelgemeente is Oalveringem zelve, d'oofdgemeente, in 't noordoosten van de gemeente. By de gemeentelikke fuusjes in 1971 zyn de dorpsjes Oogstoade, Oern en Sint-Rykers  by Oalveringem gevoegd. In 1977 zyn de toenmoalige gemeentn Leisel en Stoavel der ook by gevoegd. Sedert 1971 woarn Gyverienkove en Yzenberge ol e deel van Leisel gewordn; en Beveren-aan-de-IJzer was sedert tonne e deel van Stoavel. De nieuwe fuusjegemeente telde azo sichten 1977 negen landelikke deelgemeentes.

:(*) De bevolkienge van de klene dorptjes Oern en Sint-Rykers is 't ope geteld met dedie van Oalveringem

De gemeente Oalveringem grenst deur ze grote landelikke uutgestrektheid an teferente klene dorptjes:
thumb|300px|left|Oalveringem, deelgemeenten en buurgemeenten. De gele gebiedn zyn de bebouwde kernn.

## Beziensweirdigheedn
:15px *Kykt noa [[Bouwkundig erfgoed in Alvergem]]*
Oalveringem is een ideale plekke vor e wandelinche, byvoorbeeld langs de voart, of langs alle soorten kleine boerewegels. 

Der is nateurlik ook e vreed schôon gemeenteuus dat 't zien werd is.
## Bekende Oalveringemnoars
* Johan Vande Lanotte, polletieker, è gebôorn in Stoavel. 

Nog ne bekenden is nateurlik Cyriel Verschaeve van Ardôoie die ip 4 november 1911 arriveerde vô ounderpaster. Ne ligt begraven op 't kerkhof van Oalveringem. En 't gebeurt dan der van die skinheads no zyn graf komn en doar nie al te katholieke dingen doen.
## Externe koppelienge
* Website van de gemêente
Zuunkerke

**Zuunkerke** (officieel Nederlands: *Zuienkerke*) is e gemêente in West-Vloandern, tusschn Brugge en de Vlamsche Kust. D'r weunn verre 2800 menschn.

thumb|left|Sint-Michielskerke

## Dêelgemêentn
Zuunkerke, Oetave, Meetkerke en Nieuwmunster.

De gemeênte Zuunkerke grenst an:
thumb|300px|left|Zuunkerke, deêlgemeêntn en angrenzende gemeêntn. De gilwe gebiedn zyn bebouwd.

## Beziensweirdigheedn
:15px *Kykt noa [[Bouwkundig erfgoed in Zuunkerke]]*
## Attraksies
Zuunkerke è vele groene pleksjes. D'r zyn twêe erkende nateurreservoatn: Uutkerksche Polder en Meetkerksche Moere.  Moar ook anders is Zuunkerke een hemel vo wandeloars die ruste zoekn.

## Externe koppelienge
*Website van Zuunkerke
Cercle Brugge KSV

**Cercle Brugge KSV** is e Belgische voetbolvoetbolvereniginge uut Brugge. Ze speeln in 't Jan Breydelstadium in Brugge, wo dat ôok Club Brugge spilt. De ploeg is by de KBVB angeslootn me stamnummero 12 en et groen-zwart voe kleurn. Cercle is surtout voe den Twidde Weireldoorlog succesvul gewist, ton da ze e poar kêern kampioen va België zyn gewist. Derachter zyn ze wa weggezakt.
Tegenwoordig voeren ze de polletiek woby da ze probeern zo vele meugelik under eign jeugdspelers in 't êeste elftal te krygen. zèn kampioen gespild up 10 mei 2018 tegn den Beerschot in d'êeste klasse B. Up 21 april vant zèste joare ielden ze een grôte feeste.

## Voorbye joar
* Sezoen 2006/2007

## Erelyste
**Belgisch landskampioen
: **winnoare (3):** 1910/11, 1926/27, 1929/30.
**Beker van België**
: **winnoare (2):** 1927, 1985
: **finalist (5):** 1913, 1986, 1996, 2010, 2013
**Belgische Supercup**
: **finalist (2):** 1985, 1996

**Individuele pryzn**
:Verschillnde spelers oalden ne prys toen da ze voe de cercle speeldn:
:**Topscorer (4)'''
:: 1911: (Alphonse Six)
:: 1992, 1993 en 1994: (Josip Weber)
Nationaal Instituut voor de Statistiek

Het **Nationoal Instituut voo Statistiek** es een Belgisch instituut die olle sôorten statistiekn byhoudt over de Belgiske bevolkinge, gelik de inweunersantalln van de gemêentn.
Weirklôoseid

Men sprikt van **Weirklôoseid** o iemand, die ofgestudeerd es moa nog nie oud genoeg es voor in pensioen te zin, gin werk eit. In Vloandern zyn der oungeveer 200.000 weirklôozn, en dat aantal stigt in slichte economische tyd'n, en doalt in goede economische tyd'n. Weirklôozn weirden utbetoald deur den RVA, moar weird'n biegestoan in uddere zoektocht noar weirk deur de VDAB.

Nen specioalen vorm van weirklôoseid es **brugpensioen**. Normoal gezien goan Belgn in pensioen an 65 joar. Tes nu zoa dat in België niet veel odere minsn meir weirken, ze goan ton in brugpensioen. Moar dat es eigenlik een vorm van weirklôoseid. België es êen van de Europeese land'n me het loagste percent an weirkende minsn in de ôogere leeftydsklasse.
Gewest (België)

thumb|De drie gewestn:<br>
groen=Vloandern <br>
rood=Wallonië <br>
blauw=Brussels Gewest
**[[België]]** is e stoat die bestoat uut drie gemêenschappn en drie **gewestn**. De gemêenschappn en e toal-culturele oorsproung, de gewestn en ruumtelik-economischn.

Een gewest es een groat dêel van e land mè eign bevoegdeedn. In België vollen de grenzn van de gewestn tôope me de toalgrenzen, mo der zin oak gemêenten me faciliteitn. Der zyn drie gewestn:

* Het Vlamse Gewest (Vloandern), bestoande ut de vuuf Vlamse provinsjes
* Het Woalse Gewest (Wallonië), bestoande ut de vuuf Woalse provinsjes: let wel, der es een kliène Duutstoalige minderheid in da gewest.
* Het Brussels Oofdstedelik Gewest, dat twiètoalig es, en nie bi e provinsje es.

De Vlamse Gemêenschap volt soamen met het Vlamse Gewest, moar de Franske Gemêenschap volt nie hêlegans toope met het Woalse Gewest, want der es oak e Duutstoalige Gemêenschap in 't Woalse gewest.

Deur een typiske Belgische constructie zittn der gemêentn me veel Franstoaligen by het Vlams gewest (Voern bevoarbeeld), binst dat er oak gemêenten me veel Vlamstoaligen (Koomn bevoarbeeld) nu dêel uutmoaken van het Woalse gewest, binst danze vroeger bi e Vlamse provinsje hoarden. Dat eit ol voor veel probleemn gezorgd.

## Zie ook
* Gemêenschap (België)

## Externe koppeliengn
*Gewestn ip belgium.be
Jan Breydelstadiong

right|thumb|250px|Jan Breydelstadiong
't **Jan Breydelstadiong** is 't voetbolstadiong woar dan Cercle Brugge en Club Brugge spêeln, mo nateurlik iedere weke overans. 't Is gebouwd gewist in 1974 en gelêegn te Sint-Andries, Brugge.

't Stadiong is eigendomme van 't stad Brugge. Vroeger wierd het Olympiastadiong of kortweg *Olympia* geëetn. 't Is ter gekomn omdat 't vroeger stadiong van Club (De Klokke) te klêne wierd, mo nog méér omdat Club in slichte financiële papieren zat. In 't begun woarn der praktisch 30.000 platsen, mor os de stoande platsen ôok in zitplatsen veranderd zyn, bleevn der mo een goeie 18.000 mir over (da moste van den UEFA). Olympia is loater nog uutgebreid met de verbouwingn vor Euro 2000 en eet ton ôok z'n nieuwe name gekreegn (Jan Breydel), die verwyst nor één van d'eldn van de Brugse Mettn in 1302. Der kan nu were 29.042 man in 't Jan Breydelstadiong.

't Problêem van den dag van vandoage is dat 't te klêne an 't komn is voe de Club en vele kêren te grôot is voe Cercle. De Club wilt e nieuw grodder stadiong bouwn e bitje mêer buutn de stad (an de kruusienge van d' E40 en d' E403). Voe de Club is 't van grôot belang dan ze e nieuw stadiong kunn bouwn voe verder te kunn groein os topploeg.
Jabbeke

**Jabbeke** is e gemêente in West-Vloandern me mêer of 14.900 inweuners.

thumb|left|Sint-Blasiuskerke

## Dêelgemêentn
Snellegem, Stalhille, Vassenoare e Zerkegem.

:Bronne: Joarboek Bisdom Brugge, 2004
De gemeênte Jabbeke grenst an de volgnde dorpn en gemeêntn:
thumb|300px|left|Jabbeke, deêlgemeêntn en angrenzende gemeêntn. De gilwe gebiedn zyn bebouwd.

## Bezienswoardigheedn
:15px *Kyk noa [[Bouwkundig erfgoed in Jabbeke]]*
* Provinciaal Museum Constant Permeke , mè mêer of 80 schilderyn va Constant Permeke die in Jabbeke begroaven legt
Geografische coördinoatn

**Geografische coördinoatn** zyn coördinoatn die met t'ulpe van brêedtegroadn en lengtegroadn een exacte locatie ip eirde weergeevn. Brêedtegroadn noemn ze ôok wel parallellen en lengtegroadn meridioann. De langste brêedtegroad es den evenoare.

De brêedtegroadn zyn ipgedêeld in nôorder- en zuderbrêedte me de evenoare als nulpunt.

De lengtegroadn zyn ipgedêeld in ôoster- en westerlengte met de nulmeridioan of 'greenwich'lyne voe nulpunt, woar ôok 't nulpunt voe de GMT-tydsstandoard ligt.
Jean-Pierre Van Rossem

thumb|Jean-Pierre Van Rossem in 2014
**Jean-Pierre Van Rossem** (Brugge, 29 meie 1945 - Jette, 14 december 2018) was e schryver, e mediafiguur en e politieker. 

Van Rossem wos e slimmn student Economie aan de RUG (unief van Gent). En is bekend gekomn mi Moneytron, e systêem woavan dat 'n bewèrde dat 'n de beurze koste kloppn. Op korte tyd bouwde Van Rossem e vermoogn op van 800 miljoen dollar. Ouk grôte bedryvn kwaamn op ze systeem of. Van Rossem smêet nem zelfs in de Formule 1.

't Gerecht zat achter nem, want Moneytron wos op 't latste nie mi zuver op de groat. Van Rossem begost e politieke party: ROSSEM. In de natioanale verkiezingn van 1991 oalde ROSSEM 3 zetels. 

In datzelfde joar krêeg Jean-Pierre Van Rossem 5 joar bak. En in 't gevang begost 'n were te schryvn.

De latste joarn was Van Rossem repetitor. E gaf bylesse an kienders van (mêestol) ryke ouders.

## Bibliografie
* *Hoe genezen we onze zieke economie?* 1979.
* *Moneytron: How the system works.* 1989.
* *Is outperformance of security markets possible with modern econometrics?* 1990.
* *Staat in staat van ontbinding: roman voor een 13de december - roman,* 1990.
* *Proces in duplo: roman voor een 25ste december - roman,* 1991.
* *Mister Junkie & Sister Morphine: roman voor een vijftiende oktober of neen veeleer een zeepbellensprookje - roman,* 1991.
* *Sonate voor een blauwe vuurtoren:drieluik-roman voor een zesde juni. Proeve in Laat-romantiek, Opus 1.* 1991.
* *Libertijns Manifest,* 1991.
* *Libertijnse Breekpunten: wat willen Libertijnen,* 1992.
* *Een dode zwaan in Tann - roman,* 1992.
* *De schat van de Arme Klavers.* 1992.
* *Wie vermoordde André Cools ? : studie van de politieke zeden in België,* 1993
* *Hoe kom ik van de grond? : Van Rossem's Sex- en Bordelengids,* 1993
* *De nacht van Christus-Koning - roman,* 1996.
* *Gevangenisdagboek,* 1999
* *De dag van de nachtschade - roman,* 2000.
* *Brigitte, of Het hart van de engel - roman,* 2001.
* *De maquette : verslag,* 2002
* *De onkuise kuisheid van de Boccaccio : studie van het postmoderne nachtleven* (2002) 
* *Crisis: Hoe lossen we het op?* (2009, Lampedaire) 
* *De engel in de duivel* (2009, Lampedaire) 
* *Belgisch uranium voor de eerste Amerikaanse en Russische atoombommen* (2011, Van Halewyck)

## Externe koppelienge
*Officiële website
Vloandern

**Vloandern** of et **Vlams Gewest** (Nederlands: *Vlaanderen*, Frans: *Flandre*, Duuts: *Flandern*) es et gebied in België woar dat er Nederlands gesprookn weirdt.

## Bevolkienge
In Vloandern weunn d'r ruum 6,8 miljoen minsn, Vloamiengn genoemd.

## Toale
D'r zyn drie dialectgroepn: et Vlams (West-Vlams en Oost-Vlams), Broabants en Limburgs.

## Bestuur

### Gemêenschap en gewest
Vloandern es bestuurd up twee niveaus:
* de Vlamsche Gemêenschap: zy es bevoegd vo persoonsgeboundn materies (lik ounderwys, gezoundheidszorg, sport...) vo olle Vloamiengn in uus land, dus ook dedie in Brussel
* et Vlams Gewest: es bevoegd in Vloandern vo territorioal geboundn materies (ruumtelikke ordenienge, steednbouw, economie, werkgelegenheid, landbouw, openbare werkn).

Vloandern eit by de vierde stoatservormienge uut 1993 (de zgn. *Sint-Michielsakkoordn*) beslootn vo de Vlamsche Gemêenschap en et Vlams Gewest t'hope te loatn valln. Dat es de reedn voewuk da d'r moar één Vlams Parlement en één Vlamsche regerienge es.

### Provinsjes
links|300px

Vloandern is verdêeld in de volgende provinsjes (noame in 't Nederlands tussn haksjes), de provinsjehôofdstad stoat der noast:
# Antwerpn (Antwerpen) — Antwerpn (Antwerpen)
# Limburg (Limburg) — Hasselt
# Ôost-Vloandern (Oost-Vlaanderen) — Gent
# Vlams-Broabant (Vlaams-Brabant) — Leuven
# West-Vloandern (West-Vlaanderen) — Brugge

## Polletiek

### Parlement

De zetelverdêlienge van 't Vlams Parlement ziet er ezô uut (verkiezingsuutslag):

¹ VU-ID in 1999

² sp.a-Spirit in 2004

³ VLD-Vivant in 2004

### Regerienge
Zie *[[Vlamsche regerienge]]*.

## Historisch
300px|thumb|Hôogteverschillen in Vloandern:<br>
blauw < 20 m , groen < 40 m, oranje < 100 m

Et Vloandern van nu volt helegansn nie mee t'hôpe met et historische Groafschap Vloandern. Et middeleeuwsche groafschap ligt nu verspreid over:
* de Belgsche provinsjes West-Vloandern en Ôost-Vloandern
* Zêeuws-Vloandern, wuk da nu e stik es van d'Hollandsche provinsje Zêeland
* Frans-Vloandern en Rysels-Vloandern, die nu in et Fransche Noorderdepartement liggn

## Referensjes


## Externe koppeliengn
*Vlams Gewest ip belgium.be
*Vloandern ip TopoMapViewer
Brigitte Becue

**Brigitte Becue** (°18 september 1972) es een West-Vlamse zwemster. Zes geboorn in Ostende, moa zeit hièl eur leven in Kortryk geweund. Zès êen van de mêest succesvolle zwemsters gewist van België, dus zeker van West-Vloandern. Eur specialiteit wos skoolslah, moar zeit wok hoede resultoatn behoald in wisselslah. Eur resultoatn bewizzen da ze Europeesken top wos (3 kièrn 1ste, vele ièreplekken), moa ze kwam iets tekort voo weireldtop te zyn (aloewel ze der in 1994 hièl dichte by wos).

Zés twiè kièrs Belgische Sportvrouwe van 't joar gewist: in 1994 en 1996. 

## Recordtydden
### Korte boane
* 50 m skoolslah (31,87 Sydney '98) 
* 100 m skoolslag (1.06,87, hevestigd ip de weireldbeker wedstrid van Parys in 1997, wa da toen een Europees record wos)
*200 m skoolslah (2.23,49 Sydney '98) 
*200 m wisselslah (2.13,81 Hong Kong '95)

### Lange boane
*50 m skoolslah (32,52 Perth '98) 
*100 m skoolslah (1.09,16 Perth '98) 
*200 m skoolslah (2.27,66 Wenen '95) 
*200 m wisselslah (2.16,15 Wenen '95)

## Ièreliste (ip de lange boane)
### 1988 Olympiske Speeln (Seoul)
* 16de plekke op de 200 meiter skoolslah (tyd: 2.34,10)

### 1989 Europeeske Kampioenskappn (Bonn)
* Twiède plekke op de 200 meiter skoolslah  (tyd: 2.29,94)

### 1991 Weireldkampioenskappen (Perth)
* 13de plekke ip de 100 meiter skoolslah

### 1991 Europeeske Kampioenskappn (Athene)
* Vufde plekke op de 100 meiter skoolslah

### 1992 Olympiske Speeln (Barcelona)
* 17de plekke op de 100 meiter skoolslah

### 1993 Europeeske Kampioenskappn (Sheffield)
* Vierde ip de 100 meiter skoolslah  (tyd: 1.10,56)
* Eerste ip de 200 meiter skoolslah  (tyd: 2.31,18)

### 1994 Weireldkampioenskappen (Rome)
* Vufde ip de 100 meiter skoolslag (tyd: 1.10,41)
* Derde ip de 200 meiter skoolslag (tyd:  2.28,85)

### 1995 Europeeske kampioenschappen  (Wenen)
* Ièste ip de 100 meiter skoolslah (tyd: 1.09,30)
* Ièste ip de 200 meiter skoolslah (tyd: 2.27,60)
* Twidde ip de 200 meiter wisselslah (tyd: 2.16,15)

### 1996 Olympiske Speeln (Atlanta)
* Achtste ip de 100 meiter skoolslah (tyd: 1.09,79) 
* Zevende ip de 200 meiter skoolslah (tyd: 2.28,36)

### 1997 Europeeske kampioenschappen  (Sevilla)
* Derde ip de 100 meiter skoolslah (tyd: 1.09,42)
* Derde ip de 200 meiter skoolslah (tyd: 2.28,90)

### 1998 Weireldkampioenskappen (Perth)
* Achtste op de 100 meiter skoolslah (tyd: 1.09,16)
* Zevende op de 200 meiter skoolslah (tyd: 2.28,27)

### 1999 Europeeske kampioenschappen  (Istanbul)
* Derde ip de 100 meiter skoolslah (tyd: 1.10,23)

### 2000 Europeeske kampioenschappen  (Helsinki)
* Vierde ip de 100 meiter skoolslah (tyd: 1.09,95)
* Twidde ip de 4x100 meiter wisselslah (tyd: 4.09,52)

### 2000 Olympiske Speeln (Sydney)
* Negende ip de 100 meiter skoolslah (tyd: 1.09,47)
* 21ste ip de 200 meiter skoolslah (tyd: 2.31,27)

## Externe koppelienge
euren website